OBH 1845/1996.
Az állampolgári jogok országgyűlési biztosa általános helyettesének jelentése
Ügyintéző: dr. Katona Anikó
Az eljárás megindulása:

Panaszos beadvánnyal fordult az Országgyűlési Biztos Hivatalához, melyben előadta, hogy 1995. november 6-án levélben fordult a Magyar Országos Levéltárhoz, melyben igazolást kért a Nyíregyházi Polgármesteri Hivatalhoz benyújtott kérelme kapcsán arról, hogy mettől meddig részesült hadiárva-ellátásban.
A megkeresésre 1995. december 14-ig nem ékezett válasz, ezért panaszos ajánlott levélben fordult a Levéltár vezetőjéhez, de továbbra sem érkezett válasz.

Érintett alkotmányos jogok:

- Az  Alkotmány 2. § (1) bekezdése kimondja, hogy a Magyar Köztársaság demokratikus jogállam. A jogállamiság egyik tartalmi eleme a jogbiztonság. A jogbiztonság megköveteli a normák egyértelműségét és az egyes jogintézmények kiszámíthatóságát.

- Az Alkotmány 64. §-a szerint mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.

A vizsgálat megállapításai:

A panasz áttanulmányozása után megkerestem az Országos Levéltár főigazgatóját, aki arról tájékoztatott, hogy a panaszos beadványára a választ 1996. június 25-én 30844/1995. MOL számon a rendes ügymenetben elküldték. Arról is tájékoztatott, hogy a panaszosra vonatkozóan a levéltár hiányos iratanyagában sajnos nem találtak adatot.

A hadigondozási törvény hatálybalépése óta a Levéltár több mint 15.000 beadványt kapott. A Levéltárban a hadigondozással kapcsolatos iratok a népjóléti és belügyi referenciákban több irategyüttesben vannak, amelyekben annak érdekében, hogy a kérelmezőknek a rendelkezésre álló adatokat minél pontosabban meg tudják küldeni, minden esetben teljes körű kutatást kell végezni, ami rendkívül időigényes. Sok esetben a beadványokban szereplő kisegítő információk  pontatlanok, ami többszöri levélváltást eredményezhet, ez is hátráltathatja az intézmény munkáját.
A benyújtott kéréseket a Levéltár a beérkezések sorrendjében intézi, csak bírósági megkeresés esetén tesznek kivételt.
A korlátozott létszám, amely a Levéltár más alapfeladatait is ellátja, illetve az adatszolgáltatás megfelelő színvonalú ellátása okozza a sajnálatos határidő-csúszást.

Az államigazgatási eljárásokra vonatkozó 30 napos ügyintézési határidő a Levéltárra is vonatkozik, így a határidő csúszással az Intézmény eljárása veszélyeztetheti a jogbiztonság követelményét, ha a panaszos a válasz késedelmessége miatt elesik valamilyen számára adható juttatástól. A hadigondozásról rendelkező törvény 26. § (1) bekezdése szerint azonban a hadigondozás iránti igény határidő-korlátozás nélkül bármikor előterjeszthető, a jogosult nem csúszik ki a határidőből.

Fentiek alapján a Levéltár munkájában alkotmányos visszásságot megállapítani nem lehet. Amennyiben azonban hadigondozási ellátással kapcsolatban a panaszosnak továbbra sem sikerült megfelelő adatok birtokába jutnia, javaslom keresse meg igényével a Magyar Honvédség Központi Irattárát is (1027 Budapest, Feketesas u. 4.), ahol esetleg további adatokat tudnak szolgáltatni.

Budapest, 1997. december

Dr. Polt Péter